รองนายกรัฐมนตรีและรัฐมนตรีว่าการกระทรวงกลาโหม  สั่งการฝ่ายความมั่นคงคุมเข้มและเปิดพื้นที่ปลอดภัยสนับสนุนการเลือกตั้ง 3 จังหวัดชายแดนภาคใต้
พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้กำชับ กอ.รมน.ภาค 4 (ส่วนหน้า) ให้ตรวจสอบความพร้อมของระบบกล้องวงจรปิดเดิมและเร่งติดตั้งกล้องวงจรปิดเพิ่มเติมให้ครอบคลุมและเพียงพอในการดูแลความปลอดภัยในชีวิตและทรัพย์สินของประชาชนในพื้นที่จังหวัดชายแดนภาคใต้  พร้อมกับให้ควบคุมความปลอดภัยทุกพื้นที่ เพื่อสนับสนุนความเป็นกลางในการเลือกตั้งทั่วไปที่จะมีขึ้น ให้ประชาชนและนักการเมืองจากทุกพรรคการเมือง สามารถใช้สิทธิ์และทำกิจกรรมทางการเมืองได้อย่างเท่าเทียมกันในทุกพื้นที่        ขณะเดียวกัน ให้เพิ่มความเข้มข้นเฝ้าระวังและติดตามความเชื่อมโยงของกลุ่มอิทธิพลทุกระดับ ที่สนับสนุนและอยู่เบื้องหลังการสร้างความรุนแรง ที่แสวงประโยชน์จากการลักลอบค้ายาเสพติด อาวุธสงคราม น้ำมันเถื่อน และการค้ามนุษย์  พร้อมย้ำว่า ต้องไม่มีข้าราชการท้องถิ่นทุกระดับเข้าไปเกี่ยวข้องกับธุรกิจเถื่อน หรือรู้เห็นและสนับสนุนการใช้ความรุนแรงในพื้นที่โดยเด็ดขาด        พล.อ.ประวิตร ได้ขอบคุณ ผู้นำศาสนาและภาคประชาชนในพื้นที่ ที่ต่างตระหนักถึงภัยยาเสพติด ร่วมมือกันแก้ปัญหายาเสพติดตามนโยบายของรัฐบาล ซึ่งที่ผ่านมา 3 เดือน สามารถทำลายเครือข่ายผู้ค้ารายใหญ่และรายย่อยในพื้นที่ได้จำนวนมาก พร้อมทั้งได้ร่วมกันนำลูกหลานที่ติดยาเสพติด กว่า 12,000 คน เข้าสู่กระบวนการบำบัดและติดตามผลร่วมกันอย่างจริงจัง